Diari Oficial de la Generalitat Valenciana


Sumari del DOGV 3239, del 11-05-1998 (1998/3300)

ORDRE de 27 d' abril de 1998, de la Conselleria d'Ocupació, Indústria i Comerç, per la qual s'estableix un programa d'ajudes a l'economia social per a l'exercici 1998.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3239

Data del DOGV
:   11-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3300


Data del document
:   27-04-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 27 d' abril de 1998, de la Conselleria d'Ocupació, Indústria i Comerç, per la qual s'estableix un programa d'ajudes a l'economia social per a l'exercici 1998. [1998/X3300]
  
Les cooperatives valencianes juntament amb les altres entitats que integren el sector de l'economia social a la Comunitat Valenciana, són vectors de la realització pràctica dels valors de la mutualitat i la solidaritat en la iniciativa econòmica i empresarial. Per això, la Constitució Espanyola i les diverses normes estatals i autonòmiques reguladores d'aquestes entitats les subjecten a un tractament de favor (129. 2 CE, Llei de Cooperatives de la Comunitat Valenciana, etc.), que concreta el compromís dels poders públics en la promoció de les condicions perquè la llibertat, la igualtat i la participació dels ciutadans en la vida econòmica, cultural i social siguen reals i efectives.
  
L'assumpció de la tasca que en aquest compromís correspon a l'administració de la Generalitat Valenciana es porta a efecte, anualment, mitjançant les corresponents ordres de convocatòries d'ajudes a les esmentades entitats i, d'acord amb aquestes, de les experiències i els resultats derivats de la seua aplicació i, especialment, amb el propòsit de remoure els obstacles que dificulten la consecució dels objectius que l'administració i la representació de les entitats de l'economia social valenciana han assenyalat com a prioritaris per a l'exercici 1998, s'han introduït les modificacions oportunes en el text d'aquesta ordre.
  
En virtut d'això, fent ús de les facultats atorgades per la Llei 5/1983, de 30 de desembre, de Govern Valencià, la Llei d'Hisenda Pública de la Generalitat Valenciana i el Reglament Orgànic i Funcional de la Conselleria d'Ocupació, Indústria i Comerç, aprovat per mitjà del Decret 34/1997, de 26 de febrer, de Govern Valencià,
  
ORDENE
  
Títol I
  
Disposicions generals
  
Article 1. Objecte i àmbit
  
1. L'objecte d'aquesta ordre és establir un programa d'incentius i ajudes econòmiques destinades a promoure, fomentar i impulsar l'estudi i la difusió de l'economia social a la Comunitat Valenciana, i també la creació, el desenvolupament i la consolidació de les seues empreses i entitats representatives, i de l'ocupació en aquestes, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació tal com es determina en els següents articles.
  
3. Les ajudes i els incentius que s'estableixen per mitjà d'aquesta ordre no es concediran per a actuacions que es porten a efecte fora del territori de la Comunitat Valenciana; tret d'aquells casos excepcionals en què les esmentades actuacions es consideren convenients per la seua positiva repercussió per a l'economia social valenciana.
  
Article 2. Accions susceptibles de suport
  
Les ajudes regulades en aquesta ordre s'adrecen a donar suport a les accions següents:
  
A) Per a actuacions portades a efecte per empreses d'economia socials i mutualitats de previsió social:
  
1. Ajudes per a la integració sociolaboral.
  
2. Subvencions per a assistències tècniques.
  
3. Suport a la inversió i l'estructura financera de l'empresa.
  
3.1 Subvencions directes a la inversió.
  
3.2 Subvencions d'interessos de préstecs per al finançament d'inversions.
  
3.3 Avals per a operacions d'endeutament.
  
4. Ajudes per a l'expansió comercial i/o empresarial.
  
B) Per a actuacions dels socis treballadors o de treball d'empreses d'economia social.
  
1. Subvencions financeres per a la integració sociolaboral en cooperatives i societats laborals.
  
C) Per a actuacions de les entitats associatives o representatives de l'economia social valenciana, universitats, entitats locals valencianes i altres entitats sense fi de lucre.
  
1. Suport a la realització d'activitats d'investigació, foment, difusió i formació específica en matèria d'economia social.
  
2. Suport a la contractació d'especialistes en economia social.
  
Les ajudes que es concedisquen a l'empara d'aquesta ordre, tret de les que consistisquen en avals, tindran la consideració de subvencions públiques.
  
Article 3. Beneficiaris
  
1. Seran beneficiàries de les ajudes establides en el títol II d'aquesta ordre les cooperatives, les societats laborals i les mutualitats de previsió social domiciliades a la Comunitat Valenciana.
  
2. Seran beneficiaris de les ajudes establides en el títol III d'aquesta ordre els socis treballadors i de treball de les entitats descrites en l'apartat anterior.
  
3. Seran beneficiàries de les ajudes establides en el títol IV d'aquesta ordre les organitzacions associatives o representatives de les entitats descrites en el primer apartat d'aquest article, i també les universitats, les entitats locals valencianes i altres entitats sense fi de lucre quan porten a efecte alguna de les actuacions que constitueixen objectiu d'aquesta ordre.
  
Article 4. Empreses en fase de qualificació i inscripció registral
  
Seran beneficiàries i podran sol·licitar les ajudes establides en aquesta ordre les empreses d'economia social que, en la data d'acabament del termini de presentació de sol·licituds d'ajuda, es troben en fase de qualificació i inscripció registral. En la sol·licitud hauran de fer constar expressament l'esmentada circumstància. En tot cas caldrà, per a poder concedir les corresponents ajudes, que l'entitat justifique adequadament tots els requisits, inclosa la inscripció de l'empresa en el corresponent registre, amb anterioritat al dia 20 de novembre de 1998.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes que es regulen en aquesta ordre hauran d'adreçar-se a la Direcció General d'Ocupació i Economia Social i es presentaran en l'imprès normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Com a norma general, la documentació que acompanye la sol·licitud es presentarà en dues còpies i original, el qual es tornarà després de la compulsa prèvia.
  
2. Les sol·licituds hauran d'anar acompanyades, a més de la documentació addicional que, per a cada una de les concretes ajudes, s'estableix en els corresponents articles d'aquesta ordre, dels documents que a continuació s'indiquen, referits al moment de la presentació:
  
a) Documentació acreditativa i identificadora del sol·licitant i, si escau, del seu representant legal.
  
b) Documentació acreditativa que el sol·licitant està al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.
  
c) Dades de domiciliació bancària segons model facilitat a l'efecte (fitxa de manteniment de tercers en exemplar original) .
  
d) Si escau, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, indicació d'import, organisme, data de concessió i règim d'ajudes en què s'empara; o si escau, declaració de no haver-ne rebuda cap.
  
e) Quan es tracte de cooperatives i societats laborals, declaració subscrita pel seu representant legal de trobar-se, amb referència a la data de la sol·licitud, al corrent en el compliment de les obligacions imposades per la seua legislació específica.
  
3. Amb caràcter general, el termini de presentació de sol·licituds finalitzarà el 31 de d'agost de 1998, exceptuant-ne les ajudes previstes en l'article 2 lletra C), el termini de presentació de les quals finalitzarà als 2 mesos, comptats a partir de la data de publicació d'aquesta ordre.
  
4. En el cas de sol·licitud d'aval per a operacions d'endeutament, el termini finalitzarà el 31 de desembre de 1998, sense perjudici de la seua sol·licitud posterior a través de la Societat de Garantia Recíproca de la Comunitat Valenciana.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a la persona interessada que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Criteris per a la concessió de les ajudes
  
La concessió i quantia de les ajudes que regula aquesta ordre estarà condicionada, a més d'estar-ho al compliment dels requisits que en cada cas s'estableixen, a l'existència de crèdit pressupostari adequat i suficient per a aquesta finalitat, de conformitat amb els pressupostos de la Generalitat Valenciana per a l'exercici 1998.
  
La resolució de les ajudes s'efectuarà per ordre cronològic, atenent la data en què el corresponent expedient es trobe complet. Excepte les sol·licituds relatives a subvenció financera per a inversions i financera per a la integració sociolaboral, que s'ajustarà a allò que s'ha disposat en el que s'assenyala en els capítols corresponents d'aquesta ordre.
  
Article 7. Resolució de concessió de les ajudes
  
L'administració podrà demanar de la sol·licitant l'aportació addicional d'altres documents o dades complementàries que estime necessaris per resoldre la sol·licitud presentada.
  
La competència per a la concessió o denegació de les ajudes previstes en aquesta ordre, correspon al conseller d'Ocupació, Indústria i Comerç.
  
La resolució de concessió de les ajudes en fixarà expressament la quantia i incorporarà, si escau, les condicions, obligacions i determinacions accessòries a què ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà d'un mes, comptat des de la presentació de la sol·licitud acompanyada de la documentació completa. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos, comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
3. Les ajudes i subvencions establides en aquesta ordre seran compatibles entre si, però no ho seran amb d'altres concedides per la Conselleria d'Ocupació, Indústria i Comerç pel mateix concepte, tret de les contingudes en l'article 26 d'aquesta ordre.
  
4. D'acord amb la normativa comunitària sobre acumulació d'ajudes, l'import total d'aquestes haurà de respectar uns dels límits fixats per un dels règims d'ajudes en què s'empara.
  
Article 9. Control de les ajudes
  
1. Correspondrà a la Direcció General d'Ocupació i Economia Social, per si mateixa o a través de les àrees territorials de Treball, portar a cap la funció de control de les subvencions concedides, i també l'avaluació i el seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que corresponga amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si escau, dels òrgans competents del Fons Social Europeu en relació amb les ajudes concedides.
  
Article 10. Liquidació de les ajudes
  
La liquidació de les ajudes s'efectuarà una vegada complits els requisits establits i justificats documentalment de la manera que s'especifica per a cada programa en els articles corresponents d'aquesta ordre. La presentació de justificacions haurà de tenir lloc en el termini que s'especifica, si escau, en la resolució, i en tot cas com a data límit el 20 de novembre de 1998.
  
Article 11. Obligacions del beneficiari
  
Són obligacions del beneficiari:
  
a) Acreditar la realització de l'activitat que fonamenta la concessió de l'ajuda, i també el compliment dels requisits i les condicions que determinen aqueixa concessió.
  
b) Facilitar totes les dades i la informació, en qüestions relacionades amb les subvencions concedides, que li demane la Conselleria d'Ocupació, Indústria i Comerç, i també comunicar a la Conselleria les incidències i variacions que s'hi produïsquen.
  
c) Complir les obligacions imposades per la legislació específica aplicable.
  
Article 12. Minoració i resolució de les ajudes concedides
  
1. L'incompliment de les obligacions, les condicions i els terminis que estableix aquesta ordre i la resolució i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen dels límits establits, donarà lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Títol II
  
Ajudes empreses d'economia social i mutualitats
  
de previsió social
  
Capítol I
  
Ajudes per a la integració sociolaboral
  
Article 13. Objecte i beneficiaris
  
1. Podran beneficiar-se de les ajudes previstes en aquest capítol, les entitats d'economia social domiciliades a la Comunitat Valenciana que integren, com a socis treballadors o de treball, a alguna persona en la qual, en la data de la integració, concórrega alguna de les circumstàncies següents:
  
a) Desocupats, inscrits com a sol·licitants d'ocupació en la corresponent oficina, menors de 25 anys, o de 30 anys quan es tracte de persones que sol·liciten la primera ocupació. A aquest efecte s'entendrà que sol·liciten primera ocupació aquelles persones que no tinguen experiència laboral superior a 180 dies.
  
b) Desocupats, inscrits com a sol·licitants d'ocupació en la corresponent oficina, majors de 45 anys.
  
c) Desocupats en els quals no concórreguen les circumstàncies anteriors, quan acrediten, almenys, un any ininterromput de permanència com a sol·licitants d'ocupació en la corresponent oficina d'ocupació. El període d'un any es reduirà a sis mesos quan es tracte de dones que es reincorporen al mercat laboral després d'un període d'absència de, com a mínim, tres anys; i a tres mesos si la persona que s'hi integra és dona, amb baixa formació professional, responsable de família monoparental i que obtinga de l'empresa en què s'integra els seus principals ingressos.
  
d) En el cas que la integració tinga lloc en una empresa de nova constitució, també podran ser beneficiaris les persones que tinguen dret al pagament únic per desocupació per idèntic o superior període a l'assenyalat en el paràgraf precedent.
  
e) Persones vinculades amb l'empresa, per contracte laboral de caràcter temporal vigent en el moment de la publicació d'aquesta ordre, i que s'hi integren com a socis.
  
f) Persones desocupades minusvàlides, amb reconeixement laboral legal de la seua condició.
  
2. Només donarà dret a subvenció la integració sociolaboral que s'haja produït a partir del dia 1 de gener de 1998.
  
3. Quan la integració es produïsca en una societat laboral, només tindran dret a subvenció aquells socis amb una subscripció mínima de capital de 300.000 pessetes, quan es tracte de societats anònimes, i de 150.000 pessetes en societats limitades.
  
4. Caldrà que l'empresa a la qual s'incorporen com a socis no haja reduït el nombre de socis treballadors o de treball en l'últim any, comptat des de la data de la incorporació. Se n'exceptuen les baixes degudes a causes alienes a l'entitat.
  
5. No es concedirà aquesta ajuda a aquelles empreses que, durant l'any immediatament anterior a la data de la integració, hagueren amortitzat algun lloc de treball per alguna de les causes següents:
  
a) Acomiadament col·lectiu fonamentat en causes econòmiques, tècniques, organitzatives o de producció, i també l'extinció de contractes de treball en l'article 52.C del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors.
  
b) Acomiadament declarat nul o improcedent per sentència ferma.
  
c) Conciliació administrativa o judicial.
  
Article 14. Quantia de la subvenció
  
1. Les ajudes previstes en aquest capítol consistiran en una subvenció de 500.000 pessetes per cada persona que s'incorpore com a soci treballador o de treball en una cooperativa o societat laboral.
  
2. En el supòsit de persones vinculades a l'empresa per contracte temporal i que s'hi integren com a socis, la quantia de la subvenció serà de 500.000 pessetes per soci, amb el límit de 5 socis per entitat beneficiària.
  
3. En el cas que hi autoritze la Comissió Europea, aquestes ajudes podran incrementar-se fins 750.000 pessetes; i en el supòsit de persones que tingueren reconeguda la condició legal de minusvàlids, fins 1.500.000 pessetes.
  
Article 15. Documentació
  
A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent:
  
a) Document nacional d'identitat del soci treballador o de treball que s'hi incorpora, o el corresponent document d'identificació.
  
b) Certificat de vida laboral de l'esmentada persona.
  
c) Sol·licitud acceptada o resolució d'alta en el règim de la Seguretat Social que corresponga a l'empresa del soci treballador o de treball que s'hi incorpora.
  
d) En el cas de cooperatives, certificat acreditatiu de l'efectiva integració social en l'entitat de la persona o les persones per les quals se sol·licita subvenció. En el cas de societats laborals, escriptura pública degudament registrada de subscripció d'accions o participacions per part d'aquestes.
  
e) Certificat de l'INEM acreditatiu de la data d'inscripció, període d'antiguitat de la persona per la integració de la qual se sol·licite subvenció, i també, si escau, els corresponents contractes temporals.
  
f) Escrit que l'entitat sol·licitant es compromet a mantenir un mínim de tres anys, excepte per causa justificada aliena a la seua voluntat, com a soci treballador o de treball, a la persona o persones per la integració de la qual o de les quals se sol·licita la subvenció; o a reintegrar, en un altre cas, a la Generalitat Valenciana les quantitats que perceba amb els seus interessos de demora, des que l'esmentada persona va deixar de tenir la condició de soci treballador o de treball de l'entitat. En el cas que el soci treballador o de treball que s'hi incorpora, prestara els seus serveis en jornada reduïda o en una activitat de caràcter estacional o discontínua, l'escrit que tracta aquest apartat haurà de fer referència a un període equivalent d'ocupació efectiva.
  
g) Declaració responsable de l'entitat sol·licitant on es faça constar que no ha reduït llocs de treball, ni reduït el nombre de socis treballadors o de treball per les causes previstes en l'article 13.5.
  
h) En el supòsit previst en el paràgraf segon de l'article 13.d), resolució de reconeixement de pagament únic del soci treballador o de treball que s'incorpora a l'empresa de nova constitució.
  
i) Si escau, certificat de minusvalidesa.
  
j) En el cas de desocupades amb baixa formació professional, responsables de família monoparental i que obtinguen de l'empresa on s'integren els seus ingressos principals, declaració responsable de la seua situació.
  
Article 16. Liquidació
  
Una vegada justificada la integració laboral es dictarà la resolució de concessió i es lliurarà, d'una sola vegada, la subvenció concedida.
  
Capítol II
  
Subvencions per a assistències tècniques
  
Article 17. Objecte, beneficiaris i quantia de la subvenció
  
Les ajudes previstes en aquest capítol s'adrecen a cofinançar estudis i intervencions realitzats per professionals externs a les empreses d'economia social i mutualitats de previsió social.
  
2. S'entendran com a finalitats prioritàries, encara que no excloents, a efectes de subvenció, les següents:
  
a) Realització d'auditories, en aquells supòsits en què no vinguen directament imposades per obligació legal, reglamentària o acord judicial.
  
b) Plans estratègics i de viabilitat a mitjà termini, per a l'escomesa de projectes significatius d'inversió o desenvolupament de nous productes.
  
c) Projectes necessaris per a adequar els processos productius a normatives específiques per al sector, de caràcter nacional, autonòmic o comunitari.
  
d) Accions per a facilitar l'elaboració de plans de gestió a l'empresa, a través de la implantació d'aplicacions informàtiques i la formació per a la seua realització i utilització, i també la definició de plans estratègics d'empresa.
  
e) Accions tendents a la millora d'aspectes d'organització i de recursos humans.
  
f) Plans de viabilitat o contractació de gerència assistida per a empreses que presenten greus problemes de deterioració economicofinancera o per a projectes d'economia social que sorgisquen d'aqueixa situació prèvia.
  
3. La subvenció podrà arribar fins el 50% del cost de l'acció i no podrà superar els 2.000.000 de pessetes per entitat beneficiària.
  
Article 18. Documentació
  
A més de la documentació establida amb caràcter general en l'article 5 d'aquesta ordre, l'empresa sol·licitant haurà de presentar juntament amb la sol·licitud:
  
a) Memòria d'empresa segons model normalitzat.
  
b) Memòria de l'acció desenvolupada i documentació resultant d'aquesta. Es desprendran amb claredat i concreció els objectius empresos, la situació de l'empresa que justifique la necessitat o conveniència de la seua realització i la metodologia emprada.
  
c) Acreditació de la despesa efectuada mitjançant les oportunes factures i acreditació del pagament de com a mínim el 40% d'aquestes, excepte en el supòsit del punt f) de l'article anterior, que es podran presentar pressupostos o factures proforma.
  
d) Qualsevol altra documentació que done suport a la petició a consideració de l'empresa sol·licitant.
  
Article 19. Criteris per a la resolució de les ajudes
  
En la valoració de l'expedient, a l'efecte de dictar resolució, es tindran en compte els criteris enumerats a continuació:
  
a) Adequació de l'acció projectada als objectius que s'han de cobrir i la situació i les necessitats concretes de l'empresa sol·licitant de l'ajuda.
  
b) Concessió d'ajudes a l'empresa sol·licitant, en concepte d'assistències tècniques a càrrec dels programes de suport a l'economia social, en els últims quatre anys.
  
c) Dimensió de l'empresa sol·licitant, afavorint aquelles que presenten una xifra de facturació anual inferior a 948.033.100 de pessetes.
  
d) Característiques societàries d'acord amb la participació de treballadors no socis i capital de socis no treballadors.
  
Article 20. Liquidació
  
Justificada l'acció subvencionable, es dictarà la resolució de concessió i es lliurarà l'import total de l'ajuda, tret del supòsit previst en l'apartat f) de l'article 17 en el qual, dictada la resolució de concessió, es lliurarà l'import de l'ajuda, una vegada que s'hi hagen presentat factures justificatives de la despesa.
  
Capítol III
  
Suport a la inversió i estructura financera de l'empresa
  
Article 21. Objecte i beneficiaris
  
1. Les ajudes previstes en aquest capítol s'adrecen a empreses d'economia social i mutualitats de previsió social, que realitzen les actuacions definides a continuació.
  
Les ajudes són de tres tipus:
  
A) Subvencions d'interessos de préstecs per al finançament d'inversions.
  
B) Subvenció directa per a inversions.
  
C) Avals per a garantir operacions d'endeutament.
  
A) Subvencions d'interessos de préstecs
  
1. L'objecte és reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Ocupació, Indústria i Comerç, la destinació dels quals siga el finançament d'inversions en actius fixos per a la realització de l'objecte social de l'empresa, atès el seu sector d'activitat
  
2. Els contractes de préstec hauran d'explicitar el seu acolliment als convenis esmentats en el punt anterior i ajustar-se'n al contingut. Les condicions de tipus d'interès i comissions vigents per a 1998 són les següents:
  
Préstecs de tipus variable. Tipus nominal màxim: MIBOR+ 2 punts.
  
Préstecs de tipus fix. Tipus nominal màxim:
  
Durada préstec (des de la seua formalització) Tipus màxim
  
Fins a 5 anys, inclusivament 7,9%
  
De 5 a 8 anys, inclusivament 8,3%
  
Més de 8 anys 8,7%
  
Comissió màxima incloent-hi obertura i estudi: 1%.
  
Al marge de les condicions financeres assenyalades, els préstecs no comportaran limitacions d'import, termini o altres condicions, més enllà de l'acord entre empresa i entitat prestadora.
  
1. Els préstecs hauran de formalitzar-se entre l'1 de gener i el 31 d'octubre de 1998.
  
2. La subvenció financera es pagarà mitjançant endossament, en un sol pagament, a l'entitat prestadora, a fi de reduir el principal de l'operació en aqueixa mateixa quantia.
  
3. En cas d'amortització o cancel·lació anticipada d'algun préstec objecte de subvenció, l'empresa haurà de comunicar-ho al centre directiu que emeta la resolució, i tindrà l'obligació de reintegrar la part de la subvenció financera no consumida. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Direcció General d'Ocupació i Economia Social. No tindran la consideració d'amortitzacions anticipades a aquests efectes, aquelles que es deriven de l'aplicació de subvencions d'altres administracions o entitats públiques.
  
B) Subvenció directa per a inversions
  
1. Aquesta subvenció té com a objecte el cofinançament d'inversions en immobilitzat material, en operacions d'adquisició de la titularitat dels béns específicament afectes a la realització de l'objecte social de l'empresa.
  
La inversió per a ser subvencionable haurà de consistir en els elements enumerats a continuació, d'acord amb els criteris d'assignació i les normes de valoració del vigent Pla General de Comptabilitat:
  
- Equips per a la producció consistents en maquinària, instal·lacions tècniques o utillatge.
  
- Equips per a processos de la informació i aplicacions informàtiques.
  
- En empreses de serveis, mobiliari directament destinat a la prestació de serveis a tercers.
  
- Elements de transport, exceptuant-ne vehicles turismes, que només es preveuran en empreses l'activitat principal de les quals comporte necessàriament la seua utilització.
  
2. La subvenció directa a la inversió no serà acumulable a la subvenció financera. Cas que la inversió total es finance parcialment mitjançant préstecs per als quals s'haja sol·licitat subvenció financera, només es considerarà a efectes de la subvenció directa l'import finançat al marge dels esmentats préstecs.
  
3. Excepte per a empreses constituïdes en els 24 mesos anteriors a la data de la sol·licitud de l'ajuda, la quantia mínima de la inversió en els béns subvencionables, haurà de ser de 2.500.000 pessetes.
  
4. La subvenció directa serà incompatible amb qualssevol altres ajudes consistents en la recepció de fons públics per l'empresa com a incentiu a la inversió, llevat que s'instrumenten com a subvenció d'interessos de préstecs.
  
C) Avals per a garantir operacions d'endeutament
  
Avals per a empreses que presenten garanties insuficients o disposen d'escàs autofinançament i vulguen accedir a operacions d'endeutament. Els avals s'instrumentaran a través de la Societat de Garantia Recíproca de la Comunitat Valenciana, en els termes que estableixen els convenis subscrits amb la Conselleria d'Ocupació, Indústria i Comerç amb aquesta finalitat.
  
Article 22. Quantia de les ajudes
  
1. Subvencions financeres:
  
a) La quantia de la subvenció financera serà de fins 3 punts del tipus d'interès dels préstecs, d'acord amb les condicions de termini, carència i períodes d'amortització de capital que s'hi estableixen.
  
b) Independentment de les condicions dels préstecs, a efectes de càlcul de la subvenció es considerarà un termini màxim de vuit anys en la durada del préstec i dos de carència.
  
c) Els fluxos de subvenció, d'acord amb les característiques concretes dels préstecs, s'actualitzaran al moment origen de l'operació al tipus del 6% anual.
  
2. Subvenció directa a la inversió: la quantia de la subvenció serà de fins el 10% del cost d'adquisició, exclosos els impostos.
  
3. A la quantia de subvenció resultant de l'aplicació d'allò que s'ha disposat en els apartats precedents, i a fi d'avaluar les condicions reals societàries de l'entitat, se li practicaran les següents reduccions:
  
3.1. En el cas de cooperatives de treball associat i societats laborals se li aplicaran els coeficients que ponderen:
  
- l'ocupació de treballadors no socis (jornades de socis treballadors/ jornades de treballadors socis i no socis excepte els contractats per circumstàncies de la producció o acumulació de tasques) en els dotze mesos anteriors a la sol·licitud de l'ajuda o, si de cas hi manca, el període que mitjance des de la constitució.
  
A efectes exclusius de determinació d'aquest coeficient, es computaran com a treballadors no socis: en les societats anònimes laborals, aquells titulars d'accions laborals el valor total nominal dels quals siga inferior a 300.000 pessetes, i en les societats limitades laborals, aquells titulars de participacions laborals amb valor inferior a 150.000 pessetes.
  
- La participació en capital de socis no treballadors (capital subscrit per socis treballadors/ capital total ).
  
3.2 En el cas de cooperatives en què siga aplicable l'operatòria amb tercers no socis, a la quantia base de la subvenció se li aplicarà un coeficient que pondere el volum d'operacions amb tercers en l'últim exercici amb comptes anuals aprovats (xifra d'operacions amb socis/ xifra total d'operacions).
  
3.3 En el cas de cooperatives mixtes, s'aplicaran els coeficients que ponderen l'ocupació de treballadors no socis i les operacions amb tercers no socis en els termes assenyalats en els apartats 3.1. i 3.2. d'aquest article.
  
3.4 El càlcul de la quantia final de la subvenció, per aplicació dels coeficients definits en els punts anteriors es realitzarà d'acord amb la següent fórmula:
  
Quantia final = C1 x B + C2 x B ,
  
 2
  
sent:
  
B, la quantia base segons el punt 2.a) ; C1 i C2 , els coeficients aplicables en cada cas, segons els punts 3.1. A 3.3
  
4. La quantia final de la subvenció financera no podrà superar la xifra de 22.101.198 de pessetes per entitat, ni d'1.000.000 de pessetes per cada soci treballador de l'entitat sol·licitant o per cada 20 socis, en el cas que no siga aplicable la figura del soci treballador.
  
La quantia final de la subvenció directa no podrà superar la xifra de 21.354.276 de pessetes per entitat, ni 1.000.000 de pessetes per cada soci treballador de l'entitat sol·licitant o per cada 20 socis, en el cas que no siga aplicable la figura del soci treballador.
  
En qualsevol cas, a més dels límits assenyalats, la quantia final de les ajudes establides en aquest capítol no podran superar els següents sostres màxims:
  
- Quan es tracte d'inversions localitzades a la zona de promoció econòmica que delimita l'Ordre de 6 de març de 1995, de la Conselleria d'Economia i Hisenda (DOGV 2.471, de 16/3/95), el 30% de l'import global de la inversió.
  
- En el cas d'inversions localitzades en altres zones, el 15% per a petites empreses, el 7,5% per a mitjanes, tot quedant excloses les grans empreses. A l'efecte de delimitar la grandària de l'empresa hom s'ajustarà a allò que s'ha ordenat en la disposició addicional quarta d'aquesta ordre.
  
Article 23. Documentació
  
A més de la documentació administrativa establida en l'article 5 d'aquesta ordre, l'empresa sol·licitant haurà d'aportar juntament amb la sol·licitud la següent documentació addicional:
  
1. Comuna a la subvenció financera i directa
  
a) Memòria de l'empresa i l'acció que es desenvoluparà, segons model normalitzat, juntament amb la documentació que s'hi indica, si escau.
  
b) Declaracions subscrites pel representant de l'entitat, amb el compromís exprés de no procedir, durant cinc anys des de la data de concessió de l'ajuda, a:
  
- L'alienació dels béns per a l'adquisició de la qual s'hi concedisca.
  
- La transformació de l'empresa en una altra entitat jurídica distinta de la de cooperativa o societat laboral.
  
Tot obligant-se, en un altre cas, a reintegrar a la Generalitat Valenciana la part proporcional de la subvenció rebuda, amb els seus corresponents interessos des de la data de la percepció.
  
2. Subvenció financera
  
a) Contracte del préstec, subscrit per una entitat que mantinga l'oportú conveni. Quan s'inste conjuntament aval, es podrà posposar la presentació de la documentació assenyalada en aquest punt. Per a iniciar l'expedient serà suficient el certificat de concessió del préstec, si bé l'expedient no es considerarà complet fins la presentació del contracte de préstec.
  
b) Factures proforma o pressupostos en el cas que la destinació de l'operació siga la d'inversió. Quan la inversió es materialitze en obra civil, el pressupost estarà convenientment detallat.
  
3. Subvenció directa
  
a) Factures definitives de la inversió realitzada i acreditació del pagament de com a mínim el 35% d'aquestes. Cas que la facturació siga en moneda estrangera, s'haurà d'adjuntar extracte bancari que reculla el tipus de canvi aplicat en el pagament.
  
Quan s'inste conjuntament subvenció financera i/o aval, i exclusivament en aquesta circumstància, les factures podran tenir el caràcter de proforma, independentment de la posterior presentació de les definitives a efectes de justificació de l'acció que se subvencionarà, si bé l'expedient no estarà complet fins la presentació de les factures.
  
4. Avals
  
Cas que s'inste aval, exclusivament, la sol·licitud es podrà realitzar directament davant de la Societat de Garantia Recíproca de la Comunitat Valenciana, indicant expressament la intenció d'afectar l'aval al Fons Especial de Provisions Tècniques per a empreses d'economia social.
  
Cas que s'inste aval, conjuntament amb una altra/es modalitat/s d'ajuda consignades en aquest capítol, s'adjuntarà còpia de l'imprés de sol·licitud d'aval cursat simultàniament davant de la Societat de Garantia Recíproca.
  
Article 24. Criteris per a resoldre
  
1. En el cas de subvenció financera, la resolució s'efectuarà segons l'ordre cronològic de presentació del contracte de préstec.
  
La Direcció General d'Ocupació i Economia Social podrà valorar, a efectes de la concessió d'aquesta ajuda la necessitat del recurs a aquesta font de finançament, ateses les disponibilitats de tresoreria de l'empresa. Quan l'import del préstec pel qual se sol·licite subvenció siga igual o superior a 39.097.420 de pessetes es considerarà la viabilitat economicofinancera de l'operació.
  
2. En el cas de subvenció directa s'aplicarà allò que s'ha disposat en l'article 6 d'aquesta ordre.
  
3. En el cas d'aval serà aplicable allò que s'ha disposat en l'article 6 d'aquesta ordre i en els convenis subscrits respecte d'això amb la Societat de Garantia Recíproca de la Comunitat Valenciana.
  
Article 25. Liquidació
  
Una vegada justificades les accions subvencionables es dictarà la resolució de concessió i es lliurarà l'import total de l'ajuda concedida.
  
Capítol IV
  
Ajudes per a l'expansió comercial i/o empresarial
  
Article 26. Objecte i beneficiaris
  
Les ajudes regulades en aquest capítol tenen com a objectiu afavorir l'expansió comercial i/o empresarial de les entitats que poden acollir-se al present programa d'ajudes.
  
A aquests efectes seran subvencionables les accions especificades en l'apartat 1, lletres A) i B) de l'article 55 de l'Ordre de 30 de desembre de 1997, de la Conselleria d'Ocupació, Indústria i Comerç, per la qual es regulen les ajudes en matèria de modernització del comerç interior i promoció comercial per a l'exercici 1998, quan es porten a efecte a través d'organitzacions o entitats agrupatives o associatives d'empreses valencianes d'economia social o participades majoritàriament per elles.
  
Article 27. Quantia de la subvenció
  
Les ajudes regulades en aquest capítol podran aconseguir un import equivalent al 50% de les despeses subvencionables, impostos exclosos, sense que en cap cas l'esmentat import puga ser superior a 5.000.000 de pessetes per actuació. Si hi foren partícips entitats alienes a l'economia social valenciana, l'ajuda es reduirà en la proporció en què participen en l'actuació empreses no beneficiàries de les ajudes convocades i regulades per aquesta ordre.
  
Article 28. Documentació
  
A més de la documentació establida en l'article 5 d'aquesta ordre, l'entitat sol·licitant haurà d'aportar:
  
a) Memòria descriptiva relativa a l'acció que es desenvoluparà. Quan intervinguen en l'actuació empreses no pertanyents a l'economia social valenciana, s'hi farà constar expressament aquesta circumstància i també el grau o percentatge de participació que els corresponga, i s'hi acreditarà mitjançant els corresponents documents públics o privats, cas que no es requerisca document públic.
  
b) Acreditació de la despesa realitzada en els distints conceptes subvencionables mitjançant les oportunes factures.
  
c) Qualsevol altra documentació que, segons el judici de l'entitat, done suport a la petició.
  
Article 29. Liquidació
  
Una vegada justificades les accions subvencionables es dictarà la resolució de concessió i es lliurarà l'import total de l'ajuda concedida.
  
Títol III
  
Subvencions a socis treballadors o de treball
  
d'empreses d'economia social
  
Ajudes financeres per a la integració sociolaboral
  
en cooperatives i societats laborals
  
Article 30. Objecte i beneficiaris
  
1. Podran beneficiar-se d'aquesta ajuda les persones que s'incorporen com a socis treballadors o de treball en els quals concórreguen els requisits establits en l'article 13.1 d'aquesta ordre, quan es produïsca la seua incorporació sociolaboral en una cooperativa o societat laboral domiciliada a la Comunitat Valenciana.
  
2. Aquestes subvencions tindran per objecte disminuir els interessos dels préstecs que obtinguen els beneficiaris assenyalats en el punt anterior per a realitzar les aportacions a capital social, exigibles en el moment de l'ingrés a la cooperativa o societat laboral. Els préstecs hauran de concertar-se amb entitats creditícies que mantinguen els oportuns convenis amb la Conselleria d'Ocupació, Indústria i Comerç, i s'hi consignarà expressament aquesta circumstància.
  
No es consideraran préstecs per import inferior a 1.500.000 pessetes.
  
3. D'acord amb els convenis subscrits respecte d'això, les condicions de tipus d'interès i comissions vigents per a 1998 són les següents:
  
Préstecs de tipus variable. Tipus nominal màxim: MIBOR+ 2 punts.
  
Préstecs de tipus fix. Tipus nominal màxim:
  
Durada préstec (des de la seua formalització) Tipus màxim
  
Fins a 5 anys, inclusivament 7,9%
  
De 5 a 8 anys, inclusivament 8,3%
  
Més de 8 anys 8,7%
  
Comissió màxima incloent-hi obertura i estudi: 1%.
  
Al marge de les condicions financeres i d'import mínim assenyalades, els préstecs no comportaran altres limitacions, més enllà de l'acord entre prestatari i entitat prestadora.
  
4. Els préstecs hauran de formalitzar-se entre l'1 de gener i el 31 d'octubre de 1998.
  
5. La subvenció financera es pagarà mitjançant endossament, en un sol pagament, a l'entitat prestadora a fi de reduir el principal de l'operació en aqueixa mateixa quantia.
  
6. En cas d'amortització o cancel·lació anticipada d'algun préstec objecte de subvenció, el beneficiari haurà de comunicar-ho al centre directiu que emeta la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Direcció General d'Ocupació i Economia Social. No tindran la consideració d'amortitzacions anticipades a aquests efectes, aquelles que es deriven de l'aplicació de subvencions d'altres administracions o entitats públiques.
  
Article 31. Quantia de la subvenció
  
1. La quantia de la subvenció financera serà de 3,5 punts del tipus d'interès dels préstecs que obtinga la persona beneficiària i destine al desembossament efectiu de les quantitats que haja de satisfer amb la finalitat establida en l'article anterior.
  
2. A efectes d'allò que s'ha disposat en aquest article es considerarà com a quantitat màxima que el beneficiari haja de desembossar, si la integració es produeix en una cooperativa, la suma de la quantia de l'aportació mínima obligatòria al capital social i la de la quantia de la quota mínima obligatòria d'ingrés establida per l'esmentada cooperativa. En ambdós casos caldrà que l'import de les esmentades aportacions es fixe estatutàriament o s'acrediten l'establiment i la quantia mitjançant certificat del corresponent acord social, sense que la quantia computable de la quota d'ingrés puga excedir del resultat de dividir la dotació al Fons de Reserva Obligatori pel nombre de socis, exclòs el beneficiari.
  
3. Si la integració es produeix en una societat laboral, es considerarà com a import màxim de l'aportació objecte de la subvenció, la que resulte de la subscripció d'accions o participacions pel seu valor nominal, més, si és procedent, la prima d'emissió, amb el límit màxim, respecte d'aquesta, del valor del quocient entre les reserves obligatòries i el nombre total d'accions o participacions de l'entitat multiplicat pel nombre d'aquestes subscrites pel beneficiari.
  
4. La quantia de la subvenció es determinarà d'acord amb les condicions de termini, carència i períodes d'amortització del capital del préstec. Independentment de les condicions dels préstecs, a efectes de càlcul de la subvenció es considerarà un termini màxim de vuit anys en la durada del préstec i dos de carència, i també un tram subvencionable entre 1.500.000 i 5.000.000 de pessetes.
  
Els fluxos de subvenció, d'acord amb les característiques concretes dels préstecs, s'actualitzaran al moment origen de l'operació al tipus del 6% anual.
  
Article 32. Documentació
  
A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent:
  
a) Certificat de vida laboral de l'esmentada persona.
  
b) Sol·licitud acceptada o resolució d'alta en la Seguretat Social en l'empresa, o en el règim d'autònoms, si escau, del soci treballador o de treball que s'hi incorpora.
  
c) Si escau, certificat de l'INEM acreditatiu de la data d'inscripció, i també del període d'antiguitat de la persona sol·licitant.
  
d) En el supòsit previst en el paràgraf segon de l'article 13.1 d), resolució de reconeixement de pagament únic del soci treballador o de treball que s'incorpora a l'empresa de nova constitució.
  
e) Si escau, certificat de minusvalidesa.
  
f) En el cas de desocupades amb baixa formació professional, responsables de família monoparental i que obtinguen de l'empresa en què s'integren els seus ingressos principals, declaració responsable de la seua situació.
  
g) Escriptura pública o certificat acreditatiu de la pertinença del soci treballador o de treball a la cooperativa o societat laboral o, si escau, de l'efectiva integració sociolaboral del sol·licitant.
  
h) Contracte de préstec o certificat de concessió d'aquest.
  
i) Documentació acreditativa de la quantia de l'aportació que haja de realitzar el soci treballador o de treball pels conceptes als quals es destina l'ajuda, segons corresponga.
  
j) Si la integració es produeix en una cooperativa, certificat de l'entitat acreditatiu de la dotació del Fons de Reserva Obligatori, i també certificat del nombre de socis existents en el moment de l'ingrés de la persona sol·licitant.
  
k) Si la integració es produeix en una societat laboral, certificat acreditatiu del patrimoni de l'entitat, segons model.
  
Article 33. Resolució de les ajudes
  
En el cas de les subvencions recollides en aquest capítol, la resolució s'efectuarà atenent l'ordre cronològic de presentació del contracte de préstec, una vegada completat l'expedient.
  
Article 34. Liquidació
  
Una vegada justificades les accions subvencionables es dictarà la resolució de concessió i es lliurarà l'import total de l'ajuda concedida endossant-se d'una sola vegada a les entitats creditícies prestatàries.
  
Títol IV
  
Subvencions a entitats associatives o representatives de l'economia social, universitats i entitats locals valencianes
  
Capítol I
  
Suport a la realització d'activitats d'investigació, foment,
  
 formació i difusió de l'economia social
  
Article 35. Objecte i beneficiaris
  
1. Podran beneficiar-se d'aquestes ajudes, d'acord amb allò que s'ha establit en l'article 3 d'aquesta ordre, les entitats associatives o representatives de l'economia social valenciana, i també a les universitats, les entitats locals valencianes i altres entitats sense fi de lucre, quan porten a efecte de les actuacions que constitueixen l'objecte de les ajudes regulades en aquest capítol.
  
2. Les ajudes regulades en aquest capítol podran tenir per objecte les accions següents:
  
a) Accions d'investigació i documentació en matèries jurídiques o econòmiques relatives a l'economia social de la Comunitat Valenciana.
  
b) Estudis i projectes relatius a mesures que potencien i fomenten l'activitat de les entitats d'economia social a la Comunitat Valenciana.
  
c) Programes formatius adreçats a socis i treballadors d'empreses d'economia social, i també de persones i col·lectius interessats a adquirir tal condició.
  
d) Despeses corrents, excloses les salarials, que les organitzacions representatives del moviment cooperatiu, de les mutualitats de previsió social i les associacions empresarials de societats laborals realitzen en l'exercici de les seues funcions de representació, i també les seues accions de comunicació i publicitat de l'economia social, edició de fullets, publicacions i altres actuacions anàlogues.
  
Article 36. Quantia de la subvenció
  
1. L'import de la subvenció regulada en aquest capítol podrà arribar al 80% de les despeses associades a les accions descrites en l'article anterior.
  
2. Per a les despeses corrents especificades en l'apartat d) de l'article anterior la quantia de la subvenció no superarà el límit de 5.000.000 de pessetes.
  
Article 37. Documentació
  
A més de la documentació administrativa establida en l'article 5 haurà d'aportar:
  
a) Memòria descriptiva i econòmica relativa a l'acció que es desenvoluparà, amb indicació del pressupost global i per conceptes, i també les fonts de finançament. En aquesta s'haurà d'indicar la necessitat o conveniència de la realització de l'actuació i la seua repercussió en l'economia social valenciana.
  
b) Memòria pel que fa a la capacitat científica i tècnica del sol·licitant per a la realització de l'actuació per a la qual se sol·licita subvenció.
  
c) En el cas que se sol·licite l'ajuda per realitzar estudis i projectes previstos en la lletra b) de l'article 35, haurà d'aportar-se l'estudi o el projecte objecte d'aquesta.
  
d) I podrà presentar a més a més qualsevol altra documentació que, segons el seu parer, done suport a la petició.
  
Article 38. Liquidació
  
Dictada resolució de concessió, es lliurarà la subvenció concedida una vegada que el beneficiari justifique l'objecte de la subvenció.
  
S'entén justificada l'ajuda amb la presentació del següent:
  
a) Documentació acreditativa de la realització de l'acció subvencionada, segons allò que s'ha establit en la resolució de concessió.
  
b) Factures definitives que acrediten la realització de la despesa corresponent a l'ajuda concedida.
  
Capítol II
  
Suport a la contractació d'especialistes en Economia Social
  
Article 39. Objecte i beneficiaris
  
1. Podran beneficiar-se d'aquestes ajudes les entitats associatives o representatives de l'economia social, quan concerten contractes indefinits a persones que tinguen una formació específica en matèries relacionades amb l'economia social .
  
2. Perquè les organitzacions representatives puguen accedir a aquestes ajudes, les persones contractades han de tenir titulació universitària, mitjana o superior, o equivalent, i demostrar la superació de cursos específics en matèries d'economia social de durada no inferior a 100 hores i nivell adequat al de titulació del treballador.
  
3. Solament donaran dret a subvenció els contractes realitzats i que tinguen efectes a partir del dia 1 de gener de 1998.
  
4. En el supòsit que el treballador cause baixa, estarà l'empresa obligada a contractar un altre treballador que reunisca els mateixos requisits en el termini màxim de 3 mesos.
  
Article 40. Quantia de la subvenció
  
1. L'ajuda regulada en aquest article consistirà en una subvenció a fons perdut de 750.000 pessetes, sempre que el contracte siga indefinit i a jornada completa.
  
2. En cas que la contractació es realitze a temps parcial, l'import de la subvenció establit en l'apartat anterior es prorratejarà en proporció a la jornada laboral pactada.
  
Article 41. Documentació
  
A més de la documentació administrativa establida en l'article 5 d'aquesta ordre, l'entitat sol·licitant haurà d'aportar la següent:
  
a) Document nacional d'identitat de la persona contractada.
  
b) El corresponent contracte de treball.
  
c) La que acredite que el treballador contractat disposa de la titulació i formació complementària en matèria d'economia social que s'exigeix per a tenir dret a la subvenció.
  
d) Alta en el règim de la Seguretat Social que corresponga.
  
e) Declaració responsable de mantenir el lloc de treball subvencionat un mínim de 3 anys.
  
Article 42. Compatibilitat
  
Les ajudes recollides en aquest capítol seran incompatibles amb qualssevol altres que tinguen per objecte la subvenció a la contractació.
  
Article 43. Liquidació
  
Una vegada justificades les accions subvencionables es dictarà la resolució de concessió i es lliurarà l'import total de l'ajuda concedida.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que estableix la Llei 15/1997, de 29 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec del programa 322.10, amb el següent detall:
  
a) Les ajudes a la integració sociolaboral, definides en l'article 13, i les ajudes financeres destinades a socis treballadors o de treball definides en l'article 30, a càrrec de la línia 413, amb un import màxim de 104.962.529 pessetes. D'aquesta dotació, les ajudes a empreses destinades a facilitar incorporacions com a socis de persones vinculades amb l'empresa per contracte laboral temporal i les ajudes financeres destinades a socis treballadors o de treball no podran superar els 76.821.578 pessetes.
  
b) Les ajudes per assistència tècnica definides en l'article 17, les ajudes per a l'expansió comercial definides en l'article 26 i les ajudes per a actuacions de les entitats associatives o representatives de l'economia social, definides en els articles 35 i 39, a càrrec de la línia 409, amb un import màxim de 307.787.109 pessetes. D'aquesta dotació, les ajudes per a actuacions de les entitats associatives o representatives de l'economia social no podran superar els 959.932.019 de pessetes.
  
c) Les subvencions d'interessos de préstecs per a inversió definides en l'article 21.1.A) a càrrec de la línia 410, per un import màxim de 953.833.183 pessetes.
  
d) Les subvencions directes a la inversió definides en l'article 21.1.B) a càrrec de la línia 704, per un import màxim de 084.127.696 pessetes.
  
e) Els avals per a operacions d'endeutament definits en l'article 21.1.C) s'atendran a càrrec del Fons de Provisions Tècniques per a empreses d'economia social constituït en la Societat de Garantia Recíproca de la Comunitat Valenciana.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si escau s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
Tercera
  
Les ajudes a la integració sociolaboral de persones vinculades amb l'empresa on s'integren com a socis, incloses en l'article 13.e d'aquesta ordre, i també les ajudes per a l'expansió comercial establides en l'article 26, tindran la consideració d'ajudes de minimis. Així mateix tindran la consideració d'ajudes de minimis, mentre no s'autoritze per la Comissió Europea, de conformitat amb els articles 92 i 93 del tractat de CEE, la resta d'ajudes a la integració sociolaboral de l'article 13.
  
Quarta
  
A l'efecte d'aquesta ordre, es considerarà petita, mitjana o gran empresa, d'acord amb la Recomanació de la Comissió Europea (DOCE núm. L107/8, de 30 d'abril de 1996) la persona jurídica que reunisca els següents requisits:
  
A més, haurà de complir-se el criteri d'independència. Es considerarà independent l'empresa en la qual no participen, amb proporció de capital o drets de vot igual o superior al 25%, d'altres empreses les característiques de les quals les situen en una categoria de grandària de rang superior.
  
Cinquena
  
Excepcionalment, quan hi concórreguen circumstàncies que en justifiquen l'oportunitat i la conveniència, el director general d'Ocupació i Economia Social podrà proposar la subscripció de convenis de col·laboració amb entitats públiques o privades per a l'objecte de les accions regulades en aquesta ordre de convocatòria.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte totes les resolucions que calga per a l'execució i el desenvolupament del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 27 d' abril de 1998
  
El conseller d'Ocupació, Indústria i Comerç,